Gandia suspén les classes durant tota la jornada de demà dimecres
12 novembre 2024

## Gandia suspén les classes durant tota la jornada de demà dimecres12 novembre 2024Última actualització: 12 novembre 2024

![](../gestion/img/e20764ea86669a68e3f7187de2610792b12f75573b00fbfee94edc2cfc99c88c.jpeg)  
  

L’Ajuntament de Gandia acaba de decidir suspendre, fins a nou avís, l’activitat lectiva en els centres educatius demà dimecres, així com el tancament de les instal·lacions esportives, els centres de convivència per a la gent gran i el cementeri municipal.  
Aquesta vesprada ha tingut lloc una reunió tècnica en el consistori davant la preemergència nivell TARONJA declarada pel Centre d'emergències 112 de la Generalitat i el pronòstic de l'Agència Estatal de Meteorologia (AEMET) de pluges fortes i temporal marítim a partir de les pròximes hores al nostre territori.  
En la reunió s'ha abordat la previsió actual de les pluges i els recursos que s'han activat. L'Ajuntament ha reforçat el servei de Policia Local, així com els efectius de Protecció Civil.  
La reunió ha estat convocada per l'alcalde, **José Manuel Prieto**, i han assistit la primera tinenta d'alcaldia, **Alícia Izquierdo**; la regidora de Protecció, Seguretat Ciutadana i Convivència, **Lydia Morant**; l'edil d'Educació, **Esther Sapena**; el Cap de la Policia Local, **José Martínez Espasa**; Protecció civil i altres membres corporatius.

Entre altres recomanacions, s’ha recordat la importància de quedar-se a casa i evitar desplaçaments innecessaris. També evitar zones baixes o propenses a acumular aigua i no travessar carrers inundats ni camins per zones de risc. Finalment, seguir les indicacions de les autoritats i mantindre’s informat pels canals oficials. Davant qualsevol incidència, es pot telefonar al 112 i al 962 87 88 00 / 092 (Policia Local).

****Activades mesures preventives****

Durant la jornada, per part de la Policia Local de Gandia s'ha activat la senyalització preventiva de possibles tallaments de carrers inundables o per si el pas d'aigua poguera generar perill per a la circulació de persones i vehicles. A més, s'ha procedit al reforç del servei policial. D'igual manera, s'han reiterat els missatges a la població a través de les xarxes socials i per al seguiment de la informació.

Per part del departament de Serveis bàsics s'ha procedit a la revisió dels sistemes de clavegueram en general i en particular les infraestructures encaminades a la recollida de pluvials, tancs de tempesta i bombaments en previsió del possible episodi de pluja.

D'altra banda s’ha procedit a preavisar la resta de serveis bàsics municipals, parcs i jardins, manteniment viari, enllumenat públic, proveïment d'aigües, neteja viària, etc. per a la seua immediata mobilització de cara a atallar les possibles incidències generades en cas de materialitzar-se l'episodi de pluges fortes segons es vagen produint.

També s'han estat inspeccionant i es fa seguiment del riu, barranc i les rambles.

[Twittear](https://twitter.com/share)